**כֶּלֶב יָם נְזִירִי מָצוּי** (ידוע גם בשם **כֶּלֶב יָם נְזִירִי יָם תִּיכוֹנִי**; שם מדעי: *Monachus monachus*) הוא מין בסוג היחידי "Monachus" שבעבר סווג בסוג כלב ים נזירי. זהו אחד היונקים הנדירים ביותר בעולם. מדובר במין כלב הים עם האוכלוסייה הקטנה ביותר מבין כל כלבי הים בעולם. הוא נמצא בסכנת הכחדה, ואוכלוסייתו כוללת רק כמה מאות פרטים בוגרים.

מאפיינים
--------

כלב ים נזירי ים תיכוני הוא כלב הים היחיד שהסתגל לחיים בימים טרופיים וסובטרופיים. הוא פעיל ביום ובלילה וצד בשעות הגאות. חוש השמיעה שלו אינו מפותח, אולם חושי הראייה, ריח ומישוש מפותחים למדי. במים עכורים, נעזרים כלבי הים הנזיריים בשפמם לצורך התמצאות.

כלב ים זה נמצא בחלקים של הים התיכון, במזרח האוקיינוס האטלנטי, ובאזורים אחרים בחוג הסרטן. במהלך המאה העשרים נכחד מרוב מדינות הים התיכון. נקבת כלב הים נמנעת מלהמליט או מלטפל בגוריה בקרבת בני אדם, לכן התגברות הבנייה והתיירות בחופי הים התיכון פוגעת בהתרבותו. דייג יתר בים התיכון הוא גורם משמעותי נוסף המשפיע באופן שלילי על אוכלוסיית כלבי הים.

שרדו שלוש אוכלוסיות עיקריות: אחת בים האגאי באיי יוון וטורקיה, השנייה בארכיפלג הפורטוגלי מדיירה, והשלישית באוקיינוס האטלנטי בגבול מרוקו-מאוריטניה. הקבוצות נבדלות זו מזו ולא תועד קשר ביניהן. מספר אזורים מבודדים יחסית עם תנאים טובים להמלטות וגידול (עם נקרות באזור החוף) הוכרזו כשמורות טבע סגורות לטובת כלבי הים הנזיריים.

ביוון, כלבת הים ארגירו הפכה לאטרקציה, כשהייתה מגיחה לחופיו המתויירים של האי סאמוס, ונשכבת על מיטות החוף כאחת התיירות. הרשויות ביוון דאגו להפריד בינה לבין האוכלוסייה, כדי למנוע נזק הדדי. דווח כי ארגירו פגעה בשתי תיירות בעת שחייתן, ייתכן שתוך כדי משחק. ב-2017 היא נהרגה בירי ודקירה בידי אלמונים.

### בישראל

"יוליה", כלבת ים שהופיעה בחופי יפו במאי 2023
בישראל נצפו פרטים בודדים בצפון החוף של הים התיכון, שכנראה הגיעו מחופי לבנון. בשנת 1934 ניצודו אם וגור בחוף דור-הבונים. החוקר ישראל אהרוני מספר שנתפסו אם ושלושה גורים בחוף הכרמל, ומאז נכחדו מנוף הארץ.

בסוף 2009 התקבלו במחמל"י שני דיווחי על כלבי ים שנראו מול החוף. בשנת 2010 צולמה נקבה בשם "מאיה" ליד המרינה בהרצליה. זמן קצר לאחר מכן, נצפה כלב ים נזירי זכר באזור ראש הנקרה וב-2012 נצפה על ידי דייגים בחוף הבונים. ביוני 2014 נצפה שוב כלב ים נזירי ליד ראש הנקרה ושוב באפריל 2015. ב-4 בנובמבר 2018 נצפה כלב ים נזירי סמוך לחוף בת גלים שבחיפה.

במאי 2023 עלתה כלבת ים שכונתה "יוליה" לנוח בחוף ביפו. ככל הנראה הגיעה לאחר מסע ארוך מטורקיה. למעט גיחות קצרות לים, היא נותרה לנוח על החוף במשך כמה ימים, כדי להשיר את פרוותה. מדובר בתיעוד הראשון של כלב ים שעלה ליבשה בחוף ישראלי, ומשך סקרנים וחובבי טבע. בשל כך מיקמה רשות הטבע והגנים גדרות סביבה והציבה שמירה בנקודה, כדי למנוע הפרעה.

ב-31 במאי 2023, עלתה "יוליה" לחוף עזה אך הוברחה במהרה חזרה למים.
כלבת הים "יוליה" נעה מחוף לחוף בישראל במשך חודשיים.

בשאיפה מנסים להשיב את כלבי הים לחופי ישראל ולאפשר את התבססותם, קודמה יצירת בתי גידול חדשים. במסלול אחד, שהשיג מימון וקיבל את אישור רשות הטבע והגנים, נקבע שישוחזרו 2 מערות טבעיות בשמורת הטבע ראש הנקרה על פי מודל שנוסה בהצלחה בקפריסין. המסלול השני של הפרויקט כלל הקמת בית גידול מלאכותי באזור המרכז, שהיה בתהליך הרצה.

תיאור
-----

נקבות כלב הים הנזירי הים-תיכוני ממליטות אחת לשנתיים בממוצע. בלידה, אורכו של כלב ים נזירי הוא בסביבות 80 ס"מ. לרוב הגורים נולדים במערות, מאורות ונקרות, רחוק מעין האדם. זאת בשל העובדה שהנקבות נמנעות מהמלטה או מטיפול בגורים באזור עם נוכחות של בני אדם. בדרך כלל הגורים נולדים בעיקר בסתיו. בגיל שבועיים הם מסוגלים לשחות ולצלול. בגיל 18 שבועות הם נגמלים מיניקה.

הם מגיעים לבגרות מינית בסביבות גיל ארבע. בבגרות הוא צומח עד לכ-230–280 ס"מ. משקלו הממוצע של זכר הוא 320 ק"ג ומשקל הנקבה 300 ק"ג. צבע פרוותם הוא חום או אפור כהה ובטנם לבנה. תוחלת חייהם הממוצעת נעה בין 20 ל-25 שנים.

### פרווה

הפרווה שומרת על כלב הים מחוץ לים, אם כי רוב שעות היממה יבלה במים. בניגוד לרוב היונקים, כלבי ים משירים את פרוותם בבת אחת. תהליך ההשרה בכלב ים נזירי ים-תיכוני נמשך כשבועיים. בשלב הראשון הפרווה הופכת לחומה, ובשלב השני היא נושרת. תחילה מהראש והסנפירים ואחר כך מהגב והבטן. במהלך ההשרה כתמי הפרווה והעור המת מתקלפים, ואז צומחת פרווה חדשה. התהליך דורש אנרגיה מרובה ולכן במהלכו נוהגים כלבי הים לרבוץ על החוף, לרוב במערות, כדי לחסוך באנרגיה.

תזונה
-----

כלבי ים הם פעילי יום וניזונים מדגים (סרדינים, דגי סולית ומולית), מרכיכות, תמנונים ודיונונים, עד ל-3 ק"ג ביום. הם מעדיפים לצוד את טרפם באזורי ים פתוחים, המאפשרים להם לנצל את מהירותם באופן יעיל יותר.

הם מקבלים מים מתוקים מהדגים שהם אוכלים, משריפת רקמות שומן (Blubber) או מ"שתייה" של מי ים. הכליות שלהם מותאמות להפרדת המלח ולסילוקו דרך מערכת השתן.

שימור
-----

בעבר נחשב כלב הים הנזירי המזרח תיכוני לאחד מ-12 היונקים הנדירים בעולם. בעקבות זאת הוגדר כב"סכנת הכחדה חמורה" (אנ'). עם זאת, החל משנת 2015 הצטברו נתונים המצביעים על עלייה קלה בתת-האוכלוסיות של כלבי הים הנזיריים בים התיכון. נתונים אלו הביאו לעדכון סטטוס השימור ל"סכנת הכחדה" (אנ').

כלב הים הנזירי הים תיכוני מוגן משפטית בכל תפוצתו באמצעות חוקים לאומיים, אמנות אזוריות ובינלאומיות ובתקנות האיחוד האירופי. צעדי חקיקה ופעולות מחקר, ניהול ושימור להגנה יעילה על אוכלוסיות כלבי הים הנזיריים הים תיכוניים, קיימות בשמורת הטבע של איי דזרטש בארכיפלג מדיירה שבפורטוגל, בפארק הימי הלאומי של אלוניסוס, האיים הספורדיים הצפוניים, באזור הימי המוגן של צפון קרפטוס-סאריה ובאזור האסור לטיול בחצי האי גיארוס ביוון, באזור ללא דייג של חצי האי קאפ בלאן, וכן בשמורה שנוצרה כדי להגן על מערות גורי כלבי הים הנזיריים בקאבו בלנקו שבסהרה המערבית. בטורקיה מבוצעות פעולות דומות בחמישה אתרים בחופי במדינה.

בכל טווח המינים ננקטו פעולות נרחבות על מנת לעורר זהירות בקרב האוכלוסיות המקומיות. למשל, הגנה על מערות הרבייה, הגבלת הצייד והדייג, עצירת שיטות דייג מזיקות, פיתוח תוכניות ניטור ופרוטוקולי התערבות, וכן הגברת כושר השיקום של פרטים חולים ופצועים, בדגש על גורים. נחתמו הסכמים, אמנות והסכמים רבים (ברמה אזורית, לאומית ובינלאומית) כדי להגן על כלבי ים נזירים, וסדנאות וכנסים הפגישו מדענים כדי לדון בנושאים ובעיות של שימור כלבי הים הנזיריים. יתר על כן, גופים ופורומים בינלאומיים העלו יוזמות והצעות על מנת לשפר את האיומים הקיימים, ולהפחית לחצים מצד מגזרים רלוונטיים. במסגרת ה"אמנה בדבר שימורם של מינים נודדים של חיות בר" בוצעה רשימת פעולות, כגון הקמת מנגנונים לתיאום ומימון השימור, ניטור וחקר האוכלוסייה, הגנה על בתי גידול וחינוך סביבתי.

קישורים חיצוניים
----------------

ויקישיתוף מדיה וקבצים בנושא **כלב ים נזירי מצוי** בוויקישיתוף
* אתר למנויים בלבד צפריר רינת, המין הנדיר בעולם של כלב ים במערות בצפון קפריסין, באתר הארץ, 2 במרץ 2021
* הרצאתה של ד"ר מיה אלסר במסגרת האירוע "מחזירים את כלבי הים לישראל" במוזיאון הטבע, בעמוד הפייסבוק של דלפיס - למען היונקים הימיים, 2 במרץ 2023
* נעה פישר, חוקרים מנסים להשיב את כלבי הים הנדירים לחופי ישראל, באתר ynet, 3 במרץ 2023
* ענת גבריאלי, כלב ים נזירי שנבחר כשגריר הים התיכון זוכה לשיתוף פעולה בינלאומי בשמירה עליו - אנשי הים התיכון, באתר אנשי הים התיכון, ‏2 בפברואר 2022
* וואלה! כסף‏, ברוב קולות: נבחר שגריר חדש לים התיכון, באתר וואלה!‏, 13 במרץ 2022
* פרויקט כלב הים הנזירי, באתר עמותת דלפיס

הערות שוליים
------------

1. ↑  כלב ים נזירי מצוי באתר הרשימה האדומה של IUCN
2. ↑  Med Monk Seal, Regional Activity Centre for Specially Protected Areas (באנגלית)
3. 1 2 3  ארז ארליכמן, תשוש על החוף: גור כלב ים נדיר חולץ ביוון, באתר ynet, 8 במרץ 2011
4. ↑  Protection of the Mediterranean Monk Seal Colony of the Cap Blanc Peninsula - IUCN SOS, IUCN SOS, ‏4 באפריל 2021
5. ↑
6. ↑  ‘Argyro’ the Emblematic Seal of Samos Shot and Killed (video), GreekReporter.com, ‏6 באוגוסט 2017
7. ↑  keeptalkinggreece, Famous Monk Seal of Samos confirmed dead: "Argiro" was brutally killed, Keep Talking Greece, ‏5 באוגוסט 2017
8. ↑  ארז ארליכמן, הפתעה במים: כלב ים נדיר נצפה בראש הנקרה, באתר ynet, 20 בינואר 2010
9. ↑  הארץ - כלב ים נזירי - מין נדיר ביותר - נצפה שוב בחופי ישראל, הפעם בנהריה
10. ↑  ארז ארליכמן, כלב ים נזירי נצפה ע"י דייגים בחוף הבונים, באתר ynet, 12 בפברואר 2012
11. ↑  ארז ארליכמן, הפתעה למטיילים: כלב ים נצפה בראש הנקרה, באתר ynet, 21 ביוני 2014
12. ↑  ארז ארליכמן, כלב ים נזירי ים-תיכוני, מהיונקים הנדירים בעולם, נצפה בצפון הארץ, באתר ynet, 13 באפריל 2015
13. ↑  כלב ים נדיר נצפה סמוך לחוף בת גלים בחיפה, באתר ynet, 4 בנובמבר 2018
14. ↑  נעה פישר, אירוע נדיר במיוחד: כלבת ים נצפתה בחוף במרכז הארץ, באתר ynet, 12 במאי 2023
15. ↑  אתר למנויים בלבד צפריר רינת, כלבת ים נצפתה לראשונה בחופי ישראל, באתר הארץ, 13 במאי 2023
16. ↑  ממשיכים לדווח מהשטח: כלבת הים הנזירית עדיין איתנו על החוף - רשות הטבע והגנים, באתר רשות הטבע והגנים, ‏6 באפריל 2023
17. 1 2  נעה פישר, שמירה על כלבת הים הנדירה, שהגיעה לחוף במרכז הארץ, באתר ynet, 13 במאי 2023
18. ↑  בעזה מדווחים: כלבת הים "יוליה" הגיעה לחופי הרצועה – והוחזרה למים | חדשות 13, באתר רשת 13
19. ↑  פישר, נעה (2023-03-03). "חוקרים מנסים להשיב את כלבי הים הנדירים לחופי ישראל". *Ynet*. נבדק ב-2023-09-15.
20. ↑  מערכת תל אביב אונליין, ד"ר אלסר, איפה יוליה עכשיו - ומתי היא תחזור?, באתר תל אביב אונליין, ‏2023-06-28
21. ↑  כלבת ים. ביפו? - מדע גדול, בקטנה, באתר מדע גדול, בקטנה, ‏באפריל 2023
22. ↑  למשל, דיג באמצעות מכמורת

  


| יונקים בארץ ישראל ישראל |
| --- |
| טורפים בישראל | גירית הדבש • גירית קוואקזית • דלק הסלעים • חמוס השלגים • סמור משויש • לוטרה אירופית • זאב מצוי • זאב זהוב אפריקאי • תן זהוב • שועל החולות • שועל מצוי • שועל צוקים • כלב ים נזירי מצוי • נמייה מצויה • צבוע מפוספס • חתול חולות • חתול ביצות • חתול בר • קרקל • נמר |
| אוכלי חרקים בישראל | חדף הרמון • חדף זעיר • חדף לבן-שיניים • חדף קטן • קיפוד מצוי • קיפוד המדבר • קיפוד חולות מצוי |
| לווייתנאים בישראל | גרמפוס אפור • דולפין מצוי קצר-חוטם • דולפינן מצוי • דולפינן אנקולי • עבשן קטלני • סטנלה מפוספסת • סטנו תלום שן • זיפיוס חלול-חרטום • ראשתן גדול-ראש • לווייתן מצוי • לווייתן גוץ |
| פרסתנים בישראל | ערוד • פרא • חזיר בר • אייל הכרמל • יחמור פרסי • יעל נובי • צבי הנגב • צבי מצוי • ראם לבן |
| מכרסמים בישראל | סנאי זהוב • יערון גדול • יערון חרמוני • יערון קטן • יערון צהוב-צוואר • חולדה מצויה • חולדת חוף • עכבר מצוי • עכבר מקדוני • קוצן מצוי • קוצן זהוב • נסוקיה • גרביל החולות • גרביל החוף • גרביל דרומי • גרביל זעיר • גרביל הערבה • גרביל סלעים • יפה זנב • מריון מצוי • מריון חולות • מריון המדבר • מריון לובי • פסמון • חולד ארץ ישראלי • בר אוגר מצוי • נברן השדה • נברן השלג • ירבוע מצוי • ירבוע גדול • נמנמן סלעים • נמנמן העצים • דורבן מצוי • נוטריה |
| עטלפים בישראל | עטלף פירות מצוי • יזנוב גדול • יזנוב קטן • אשמן מצוי • אשמן מצרי • לילן מצרי • פרסף גדול • פרסף הנגב • פרסף מצוי • פרסף בהיר • פרסף חיוור • פרסף גמדי • פרספון מצוי • נשפון גדול • נשפון מצוי • נשפון דק-אוזן • נשפון הגדות • נשפון פגום-אוז • כנפן מצוי • אוזנן הנגב • אוזנן החרמון • אודנן • עטלפון לבן-שוליים • עטלפון בודנהיימר • עטלפון ריפל • עטלפון אריאל • עטלפון אירופי • עטלפון סאבי • אפלול מצוי • אפלול הנגב • בלומף שחור • רמשן לילי • אשף מצוי |
| יונקים נוספים | שפן סלעים • ארנבת מצויה • תחש המשכן |
| יעל נובי  פסמון |

| טורפים ימיים (דמויי-טורפים ימיים) |
| --- |
| אוטריואידה |
| ניבתניים | ניבתן (סוג ומין יחיד) | 
 |
| אוטריים | 

|  |  |
| --- | --- |
| דובי ים | דוב ים צפוני • דוב ים (דוב ים דרום-אמריקני • דוב ים ניו זילנדי • דוב ים גלאפגוס • דוב ים אנטארקטי • דוב ים חואן פרננדס • דוב ים איוני • דוב ים גואדלופה • דוב ים תת-אנטארקטי) |
| אריות ים | אריה ים שטלר • אריה ים אוסטרלי • אריה ים דרום-אמריקני • אריה ים ניו זילנדי • אריה ים מצוי (אריה ים קליפורני • אריה ים גלאפגוס) |

 |
| כלבי ים |
| מונכיים | 

|  |  |
| --- | --- |
| פיל ים | פיל ים צפוני • פיל ים דרומי |
| כלבי ים לובודונים | כלב ים נמרי • כלב ים ודל • לובודון הסרטנים • כלב ים רוס |
| כלבי ים נזיריים | כלב ים נזירי (כלב ים נזירי הוואי) • כלב ים נזירי מצוי |

 |
| פוקיים | 

|  |  |
| --- | --- |
| כלב ים כובעי (סוג ומין יחיד) | כלב ים כובעי |
| כלב ים מזוקן (סוג ומין יחיד) | כלב ים מזוקן |
| פוקה | פוקה מנוקדת • פוקת המפרץ |
| פוסה | פוסה כספיאנית • פוסה טבעתית • פוסה באיקלית |
| כלב ים נבלי (סוג ומין יחיד) | כלב ים נבלי |
| כלב ים משורטט (סוג ומין יחיד) | כלב ים משורטט |
| כלב ים אפור (סוג ומין יחיד) | כלב ים אפור |

 |

* כלב ים נזירי מצוי, באתר ITIS (באנגלית)
* כלב ים נזירי מצוי, באתר NCBI (באנגלית)
* כלב ים נזירי מצוי, באתר Animal Diversity Web (באנגלית)
* כלב ים נזירי מצוי, בבסיס הנתונים ARKive (באנגלית)
* כלב ים נזירי מצוי, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007563017905171
* LCCN: sh85083228

 |